
B7‑0153/2009
Euroopan parlamentin päätöslauselma lentoyhtiöiden konkursseista ja matkustajille maksettavista korvauksista

Euroopan parlamentti, joka
–
ottaa huomioon 15. lokakuuta 2009 komissiolle tehdyn suullisen kysymyksen lentoyhtiöiden konkursseista ja matkustajille maksettavista korvauksista (O-0089/09 – B7‑0210/2009),

–
ottaa huomioon matkapaketeista, pakettilomista ja pakettikiertomatkoista 13. kesäkuuta 1990 annetun neuvoston direktiivin 90/314/ETY,

–
ottaa huomioon lentoliikenteen harjoittajien korvausvastuusta onnettomuustapauksissa 9. lokakuuta 1997 annetun Euroopan parlamentin ja neuvoston asetuksen (EY) N:o 2027/97,

–
ottaa huomioon lentoliikenteen harjoittajia ja ilma-alusten käyttäjiä koskevista vakuutusvaatimuksista 21. huhtikuuta 2004 annetun Euroopan parlamentin ja neuvoston asetuksen (EY) N:o 785/2004,

–
ottaa huomioon matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua koskevista yhteisistä säännöistä sekä asetuksen (ETY) N:o 295/91 kumoamisesta 11. helmikuuta 2004 annetun asetuksen (EY) N:o 261/2004,

–
ottaa huomioon lentoliikenteen harjoittamisen yhteisistä säännöistä yhteisössä 24. syyskuuta 2008 annetun Euroopan parlamentin ja neuvoston asetuksen (EY) N:o 1008/2008,

–
ottaa huomioon työjärjestyksen 115 artiklan 5 kohdan,

A.
ottaa huomioon, että neuvoston asetuksella 90/314/ETY säännellään matkapakettitoiminnan osa-alueita ja tarjotaan asianmukainen korvaus sekä mahdollistetaan kuluttajien kotiuttaminen matkapakettiyrityksen mentyä konkurssiin,

B.
ottaa huomioon, että asetuksella (EY) N:o 2027/97 vahvistetaan lentoliikenteen harjoittajien korvausvastuun luonne onnettomuustapauksissa sekä matkustajille maksettavia korvauksia koskevat järjestelyt,

C.
ottaa huomioon, että asetuksella (EY) N:o 785/2004 määritetään lentoliikenteen harjoittajia ja ilma-alusten käyttäjiä koskevat vakuutusvaatimukset,

D.
ottaa huomioon, että asetuksella (EY) N:o 261/2004 tarjotaan matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua,

E.
ottaa huomioon, että asetuksella (EY) N:o 1008/2008 vahvistetaan lentoliikenteen harjoittamiselle tiukat taloutta koskevat säännöt,

F.
ottaa huomioon, että suhteellisten pienten, tunnettuihin lomakohteisiin lentävien halpalentoyhtiöiden ja niiden kuljettamien matkustajien määrä on viimeksi kuluneen vuosikymmenen aikana kasvanut merkittävästi,

G.
ottaa huomioon, että lentoliikennealalla on viimeksi kuluneiden yhdeksän vuoden aikana tapahtunut 77 konkurssia, jotka ovat joissakin tapauksissa johtaneet siihen, että tuhannet matkustajat eivät ole voineet käyttää hyväkseen lentolippunsa paluuosuutta,

1.
panee merkille, että komissio on toteuttanut asianosaisten laajoja kuulemisia lentoyhtiöiden konkurssien osalta;

2.
panee merkille, että komissio on laatinut laajan tutkimuksen lentoyhtiöiden konkursseihin liittyvistä vaikeuksista ja konkurssien vaikutuksista matkustajiin ja toimittanut sen tulokset parlamentille helmikuussa 2009;

3.
panee merkille tutkimuksen tulokset ja siinä tarkastellut vaihtoehdot;

4.
palauttaa tässä yhteydessä mieliin, että on olemassa useita vaihtoehtoja, joita komissio voisi harkita vahvistaakseen konkurssiin joutuneiden matkustajien asemaa, mukaan lukien lentoyhtiöiden pakollinen vakuutus, vapaaehtoinen matkustajavakuutus, jota lentoyhtiö olisi velvollinen ehdottamaan, sekä takuurahaston luominen;

5.
kehottaa komissiota tarkastelemaan mahdollisuutta esittää lainsäädäntöehdotus ja laatia se 1. heinäkuuta 2010 mennessä, mikäli se on komission mielestä asianmukaista, siten että ehdotuksen erityisenä tarkoituksena olisi korvausten antaminen konkurssiin joutuneiden lentoyhtiöiden matkustajille sekä taloudellisten ja hallinnollisten järjestelyjen vahvistaminen, mukaan lukien periaate vastavuoroisesta matkustajavastuusta samoihin kohteisiin lentäville lentoyhtiöille, joiden lennoilla on vapaita paikkoja, siten että varmistetaan matkakohteen lentoasemalle lentoyhtiön konkurssitapauksessa jäämään joutuneiden matkustajien kotiuttaminen; pyytää komissiota ehdottamaan ns. matkapakettidirektiivin 90/314/EY uudelleentarkastelun yhteydessä, että kotiuttamista tai reitin muuttamista koskevat järjestelyt laajennetaan koskemaan myös näitä matkustajia;

6.
kehottaa komissiota harkitsemaan mahdollisuutta laajentaa näitä toimia sellaisiin lentoyhtiöihin, joiden toiminnan lopettaminen on aiheuttanut matkustajille samanlaista haittaa kuin konkurssiin joutuneiden lentoyhtiöiden;

7.
kehottaa komissiota tarkastelemaan mahdollisuutta vapauttaa nopeasti kansallisten ilmailualan sääntelyelinten takavarikkoon asettamia lentokoneita, jotta niitä voitaisiin käyttää matkakohteeseen jumittuneiden matkustajien kotiuttamiseksi;

8.
kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.

